Širši slovenski javnosti je postala znana s sodelovanjem na Misiji Evroviziji, oddaji, v kateri se je izbiralo slovenskega predstavnika za Pesem Evrovizije 2012. Že od začetka oddaje je veljala za favoritko in prišla vse do finala, kjer si je priborila vstopnico za nastop na Emi 2012. Na tej je tudi zmagala s pesmijo »Verjamem«, s katero je Slovenijo maja zastopala na Pesmi Evrovizije 2012 v Bakuju. Istega leta se je udeležila še enega slovenskega festivala – ponovno obujenih Melodij morja in sonca, kjer se je predstavila s pesmijo »Dvigni mi krila« in zasedla 2. mesto. Nastopila je tudi na Poletni noči, prireditvi ob 50-letnici Slovenske popevke, in sicer s pesmijo »Včeraj, danes, jutri« Elde Viler. Leto 2012 je zaznamovalo tudi sodelovanje z Janom Plestenjakom pri pesmi »To leto bo moje«, eni največjih slovenskih uspešnic tistega leta.